Ο ΑΞΕΧΑΣΤΟΣ

Αγαπημένε παιδικέ, τζι’ αδελφικέ μου φίλε

στο μαύρο το μαντάτο σου,

τζαi εις την πρόσκληση σου

να πώ θκιό λόγια για εσέ,

τζείνα που θα σου πρέπουν,

τρόμος πολλύς με πλάκωσε,

πώς άτζιαπις σ’ αξίζουν;

Να γράψω λόγια ασπρόμαυρα;

Πεζά, π’ ούλλοι ννα τα ξιάσουν;

Ή άτζιαπις ναν’ έμμετρα

κατά πώς σου τερκάζουν;

Να ποτυλίξω έγχρωμες, τζαι παιδικές στιγμές μας;

Ή στου πολέμου να αρκεστώ, στο σκούρο τζείνο χρώμα,

πον’ ούλλα μαύρα τσι’ άχαρα, τζαι γαίμα ποτισμένα;

Πρέπει όμως σιγά – σιγά να πιάσω το κονάρι,

τζαι πέρκει ο Θεός φωτίσει με

για να βρώ τούντην άκρη.

Θέλω να έρτεις μια νυχτιά

στο όρομα μου μέσα,

οϊ σε κότσινη φωθκιά

τζαι του πολέμου γαίμα.

Κανεί να’ σαι πασ’ το σταυρό

πάντα σου σταυρωμένος

λυπήθου με πιόν το φτωχό

κανεί πιόν άλλον εν μπορώ

ν’ άσαι βασανισμένος.

Να’ ρτεις να παίξουμε ξανά

οι φίλοι σου αντάμα,

μεσ’ του σπιθκιού σου την αυλήν

τους κίττους τζαι την μάππαν.

Να’ ρτεις στον κήπο του δημοτικού,

με κούσπους τζαι με φκιάρκα,

να στέκεσαι παράδιπλα

τσι’ ούλλους μας να μας δείγνεις

ίνταλως φυτέφκουσιν λαχανικά

τζαι φκιόρα μεσ’ τη γλάστρα.

Μέσα σε μια δοξαμένην, να κάμνουμε πελλλάρες,

τσ’ ύστερα με τα ποδήλατα, να πάμε στες αλάνες.

Να φκούμεν πας την αθασιά,

τζαι πρίν φάεις ουτ’ ένα,

αθάσια να κόφκεις σ’ ούλλους μας

τζαι ύστερα για σένα.

Να παίξουμε το Βιετνάμ, με κκελογειτονίτες,

τζαι ξύλα ναν’ τα όπλα μας,

χωρίς φωθκιά τσι’ αζίνες.

Να πιούμε ύστερα ούλλοι μας,

το πρώτο μας τσιάρο.

Τζαι είς την κάθε ρουφηξιά

να πούμε τα κρυφά μας,

ποια εν’ μπον η αγάπη μας,

τζαι άλλα εσώψυχα μας.

Ήρτεν η ώρα όμως τώρα

εγιώ για να ξυπνήσω

τζαι την πραγματικότητα

να την σκιαγραφήσω.

Κυκλάμινο – κυκλάμινο στου βράχου την σχισμάδα,

πού ήβρες χρώματα τσι’ ανθείς;

πού μίσχο τζαι σαλεύκεις;

Μέσα στου βράχου σύναξες

του Κόκου μας το γαίμα;

Τζαι πήρες που την λεβεγκιά

τζαι την κορμοστασιά του;

Τζαι ’καμες μίσχο δυνατό,

σαν ήταν το κορμί του;

Πού εν’ φοάτουν θύελλες

τζαι δυνατόν αέρα;

Πρέπει να πάρω τα βουνά

τζαι της Σιηλλούρας ρέμα,

για να σε βρώ κυκλάμινο

τζαι να σε ξεριζώσω

τζαι σ’ άγιο δισκοπότηρο

να ’ρτω να σε φυτέψω,

να μεταλάβω που το γαίμα σου

σώμα που το κορμί σου.

Όπως τζαι του Χριστού πώς γράφουσιν,

της εκκλησιάς βιβλία,

το γαίμα του εθυσίασε

μετά που προδωσία,

πέρκι μου τζαι ξεπλύνει μας

που τόσην αμαρτία.

Κυκλάμινο μου ίνταλως να σε αναγνωρίσω,

με τόσα άλλα δίπλα σου που ήπιαν τόσο γαίμα;

Όπως τζαι τότες πρέπει ξανά

το δάκτυλο να κόψω

που όρκους διούσαμε μαζί

στη παιδική φιλία.

Τσι’ άμα ’ννα δώ τα χρώματα

πού το δικό μου γαίμα,

τότες το φωτεινόττερο

εν’ να το ξηριζώσω,

γιατί φίλε στις φλέβες μας

τσυλά δικό σου γαίμα

πον’ σαν του ήλιου την φωθκιά

που δεν σβήνει κανένας.

Ζητώ συγγνώμη παιδικέ τσι’ αδελφικέ μου φίλε

γιατί εν’ εκατάφερα τον όρκο να κρατήσω,

να ήμουν στο προσκέφαλο

όταν θα ξεψυχούσες,

γιατί στη Μύρτου ήμουν τη φωθκιά

αντάμα μ’ άλλους φίλους,

τον Ντίνο σου, τον Άντρο σου

αλλά τζαι το Γιαννή σου.

Τσι’ όταν ένας, τζαι θκιό, τζαι τρείς μήνες περνούσαν

χωρίς κανένα νέο μας

ακόμα τζαι χαπάριν,

αντάμα για να κλάψουσιν

το πόνο το δικό μας,

οι μάνες μας μαζεύκουνταν μαζί με την δική σου

τζαι στο Θεό προσεύχονταν

τζαι τον παρακαλούσαν.

Τζαι λαβωμένο σ’ άφηκε το τούρτζικο το βόλι

στού πρώτου γύρου την φωθκιά

στης κόλασης την πίσσαν.

Όταν στης θκιάς σου της Παυλούς

το κάλεσμαν αρνήθης

για να στραφείς σαν σούπασιν

μαζί τους στο χωρκό μας,

το τραύμα να σου γιάνουσιν

να δεις τζαι τους γονιούς σου ,

αλλά τζαι τες αρφάες σου,

πόναν αρφό τον είχαν,

εσού, χωρίς κανένα δισταγμό,

όι τους αποκρίθεις,

γιατί πατρίδα τζαι τους φίλους σου

ποτέ εν τους προδώνεις.

Ήταν της μοίρας τυχερό

μέσα στην ατυχία

να φκεί ο θκιός μου ο Σταύρακας

σε όρη τζαι λαγκάθκια,

μέσα στη δεύτερη φωθκιά

ούλλους μας να γυρέψει.

Τζαι ο μουχτάρης του χωρκού

τσι’ κασ’ τον Κοντεμένο,

τζείντες φωτογραφίες σου

πό’ γραψες το χωρκό μας,

που σαν μου είπαν είσαστιν

έσσω του να σας γιάνει,

έπιαντες πού σού ππέσασιν

τζαι του τες παραδίδει.

Τσι’ αντίς νάρτουν στης μάνας σου

τα ιερά τα σιέρκα,

ήρταν είς του αδελφικού

του φίλου σου τα σιέρκα.

Τσι’ έγραψα πάνω αξέχαστος

τσι’ αθάνατος θα μείνεις.

Έσιει 40 γρόνους δίσεχτους

εγιώ που τες φυλάω

πίσω στα σιέρκα σου ξανά

για να τες παραδώσω

όταν θαρκούμουν ζωντανός

πίσω πως θα γυρίσεις.

Όμως απίστευτο τωρά

το φέρετρο στολίζουν

την ομορκιάν τζαι λεβεγκιά

ούλλοι να καμαρώσουν.

Ξανά συγγνώμη σου ζητώ,αγαπητέ μου φίλε,

πού δεν μπορώ ν’ αποδεχτώ, πώς τούτο το σεντούτσιη

χώρεσε τόση λεβεγκιά, τζαι τόσο μεγαλείο.

Τούτον ένι αδύνατον, δεν το χωρεί ο νούς μου.

Θέλω να πιάσω τα βουνά τσι’ πάνω στη Σιηλλούρα

για να γυρέψω τζαι να βρώ τα όμορφα σου μάθκια

που’ χουν το χρώμα τ’ ουρανού, που ΄νε στο περιγιάλι

όταν με το πατέρα σου πήγαινες παραγάδι.

Τζαι σαν της θάλασσας ο αφρός

το πρόσωπο σου ήταν

τζαι που σαν άστρο έλαμπε

τζαι νύχτα μα τζαι μέρα

από την καλωσύνη σου

τζαι την αγνότητα σου.

Τζαι την χρυσή την χαίτη σου

στους κάμπους να γυρέψω

γιατί το χρώμα της δανείστηκαν

τα στάρκα να μεστώσουν.

Θα βρώ τζαι μια χρυσομηλιά,

των εσπερίδων μήλα,

να βάλω στο καλάθι σου

σαν που ΄μασταν ροκόλοι,

τζαι με το μαγικό ραβδί,

ούλλα τους να χρυσώσουν.

Τζαι που την άλλην την μερκά

της ζυαρκάς θα βάλω,

την όμορφη, απέραντη, φιλόψυσιη καρκιά σου,

που ούλλου του κόσμου Κόκο μου

χρυσάφι τσι’ αν σορόψω,

σαν της δικής σου την καρκιάν

χρυσάφι δεν θα έβρω.

Αγαπημένε παιδικέ τσι’ αδελφικέ μου φίλε

δίκλα στον Πενταδάκτυλο, την τούρτζιτζη σημαία,

τσι’ ύστερα την ήμιση την Κύπρο ν’αγναντέψεις.

Δίκλα να δεις το χάλι της, τζαι την κακομοιρκά της.

Δίκλα πόσοι πολλοί, δεν έχουν για να φάσιν,

Τζαι πόσοι λλιοί έχουσιν, τόσα πολλά να φάσιν.

Άλλοι εβολευτήκασιν, σε θρόνους τζαι σ’ οκέλλες ,

τσι’ άλλους τα σπίθκια πιάνουσιν,

σαν τους παλιούς αφέντες.

Δίκλα πόσους τους κόπους τους

αρπάξαν σε μια νύχτα,

τσι’ ομπρίττερα πόσους πολλούς

πλουτίσαν σε μια νύχτα.

Άτσιαπις εν’ η κατάρα σας,

που τρέσιη ξοπίσω μας;

που είμαστιν ανάξιοι με τους απογόνους μας;

Δεν την πιστεύκεις Κόκο μου της Κύπρου την κατάντια,

χαράμι μας το γαίμα σας,

τζαι ούλλων σας τα νιάτα.

Αγαπημένε παιδικέ, τσι’ αδελφικέ μας φίλε

θυμόν τσι’ οργήν πολλήν, έχουμε στη ψυσιή μας,

αλλά για την περίσταση, εγιώ ’ννα την σιεπάσω.

Τσι’ όταν τζι πάνω τζι ψηλά, ξανασυνοπλαστούμεν

τότες είς τον Κριτήν Θεό, εγιώ θα μαρτυρήσω,

τζαι κατά πως εν δίκαιος, τζείνος να τα δικάσει.

Μα τώρα μεσοούρανα, χρυσόδαφνο στεφάνι

οι φίλοι σου εβάλαμεν, σαν σ’ήρωας τερκάζει.

Τσι’ όπως εις τους αξέχαστους ήρωες του κοσιένα (21)

αλλά τζαι του 40 ύστερα, τζαι του 55,

έτσι του 74 τους ήρωες να γράψουν.

Να βάλουν στα σκολεία μας τζαι στα βιβλία μέσα

τζαι να περνά στ’ αγγόνια μας , τζαι στα τρισέγγονα μας.

τσι’ αιώνες αθάνατη ύστερα

η μνήμη σας να μείνει

γιατί αξέχαστοι ούλλοι είσαστεν

τσι’ αθάνατοι θα είστε.

Γιούλλα Φωκά Στάθη